Eksotisk, men svulmende
Regi: Rick Elgood & Don Letts. 
Med: 
Ky-Mani Marley, Cherine Anderson, Idris Elba. 
Jam. 
Eng. 
No film. 
11 år. 

Reggae og gospel er det musikalske bakteppet for denne historien om en ung vakker gospelsangerinne og en sjarmerende rasta- og reggaemusiker. 
Søt musikk oppstår mellom de to, til tross for sterkt ulike religiøse syn. 
Kjernen i historien er deres forbudte kjærlighet, som vokser seg sterk gjennom felles musikalsk ytring. 
Understøttet av eksotiske bilder fra det fascinerende Jamaica, er dette til en viss grad en riktig forførende kjærlighetshistorie for et ungt kinopublikum. 

Men handlingen utvikler seg gradvis i en noe anstrengt retning, der behovet for å finne en moralsk korrekt løsning blir påtrengende banalt, ja, nærmest nokså lettvint. 

Filmen er et samarbeidsprosjekt der Norge også er involvert. 
På lerretet synes én nordmann, en (for en gangs skyld) replikkløs Alex Rosén som iherdig plateprodusent. 

«One Love» byr på fengende rytmer og duvende drømmer, men mangler en historie du faktisk kan tro på helt til mål. 
